Margrethe Vestager er blevet udråbt til at være »Bruxelles ubestridte politiske dronning« af nyhedsmediet Politico. Hun har givet søgemaskinegiganten Google en bøde på 18 milliarder kroner, og hun er den eneste dansker på Time Magazines liste over de 100 mest indflydelsesrige personer i verden.

Alligevel ser Margrethe Vestager ikke sig selv som en del af nogen elite, siger hun i dag i et interview, der er del af Politikens artikelserie om eliten.

Seriens interviewpersoner er blevet bedt om at placere sig selv på et elitebarometer, hvor skalaen går fra 1 til 10. Men her vil Vestager ikke placere sig selv.